Il-Kunsill Lokali tas-Siġġiewi se jappella l-permess outline li tat il-MEPA biex jinbnew 12-il razzett li jakkomodaw 660 baqra u żewġ impjanti li jitrattaw id-demel tal-annimali f’żona ta’ San Niklaw qrib id-Dar tal-Providenza. Is-Sindku Carol Aquilina qal li l-kunsill b’mod unanimu ddeċieda li jwaqqaf grupp ta’ azzjoni kontra dan l-iżvilupp. Il-Kunsill talab ukoll li jiltaqa’ minnufih mas-Segretarjat Parlamentari responsabbli mill-agrikoltura biex iwassal l-oġġezzjonijiet tiegħu. Il-MEPA l-Ħamis li għadda tat permess outline bil-ħsieb li jkunu rilokati 12-il razzett li bħalissa jinsabu f’żoni urbani bħal f’Ħal Għaxaq, il-Fgura u l-Kottonera. Ħafna minn dawn l-irziezet ma jikkonformawx mar-regoli tal-Unjoni Ewropea u l-unika soluzzjoni biex jikbru hi li jkunu rilokati f’żona agrikola. Id-Dipartiment tal-Agrikoltura qal li bla permess outline ma jistax jiftiehem mar-raħħala biex jirrilokaw ix-xogħol tagħhom. Il-MEPA tat il-permess validu għal sentejn u talbet lid-Dipartiment tal-Agrikoltura biex jiftiehem mas-sidien qabel ma jressqu applikazzjoni waħda għall-permess sħiħ.